РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/174-23

28. август 2023. године

Б е о г р а д

З А П И С Н И К

18. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 25. АВГУСТА 2023. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Милица Обрадовић, Милија Милетић, Драган Јовановић, Момир Стојилковић, мр Акош Ујхељи, Дијана Радовић, др Анна Орег, Зоран Сандић, др Ненад Митровић, Марко Ристић, Дејан Игњатовић, Милован Јаковљевић и Ило Михајловски.

Седници су присуствовали заменици чланова Одбора: Никола Бокан (заменик Верољуба Матића) и Душан Радојевић (заменик Милосава Милојевића).

Седници није присуствовао члан Одбора Мирослав Алексић, нити његов заменик.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Милош Петровић, директор Управе за ветерину, Александар Богићевић, помоћник министра Сектора за рурални развој. Из Републичког геодетског завода присуствовали су Јелена Матић Вареница, в.д. помоћник директора, Бранислава Ракић, начелник Одељења за нормативно-правне и имовинске послове и Соња Ракић. Из Привредне коморе Србије присуствовао је Ненад Будимовић, секретар Удружења за сточарство и прераду сточарских производа.

Одбор је једногласно (16 за) усвојио следећи:

Д н е в н и р е д:

1. Неправилности везане за пријаве у еАграр – 500 000 хектара необрађеног пољопривредног земљишта у захтевима за подстицаје;
2. Информације везано за заразну болест афричке куге свиња;
3. Притужбе и захтеви малинара.

Председник Одбора је предложио спајање расправе од прве до треће тачке дневног реда седнице Одбора. Одбор је једногласно (16 за) прихватио овај предлог.

Пре почетка расправе о тачкама дневног реда, усвојени су записници 15. и 16. седнице Одбора, које су одржане 13. јуна и 6. јула 2023. године, у тексту у коме су и предложени. Записници су усвојени једногласно (16 за).

Од прве до треће тачке дневног реда – Неправилности везане за пријаве у еАграр – 500 000 хектара необрађеног пољопривредног земљишта у захтевима за подстицаје; Информације везано за заразну болест афричке куге свиња; Притужбе и захтеви малинара.

Александар Богићевић, помоћник министра Сектора за рурални развој је рекао да су 21. августа кренуле са радом инспекције на терену и да од 76 газдинства која су била контролисана, на 74 је уочена неправилност. Истакао је да ће пољопривредници моћи да исправе недостатке у пријавама за еАграр до краја године и да пољопривредници неће сносити никакве санкције. Свако ко је погрешио биљну структуру на својим парцелама добиће обавештење да исправи грешку.

Јелена Матић Вареница, в.д. помоћник директора, истакла је да РГЗ сарађује са многим државним органима, укључујући Министарство пољопривреде, шумарства и водопривреде и Управу за аграрна плаћања, са којом има потписан посебан споразум о обезбеђивању података са којим РГЗ располаже. Истакла је да за утврђивање површине под одређеном културом на одређеној парцели мора да се изведе геометар на терен, како би се утврдило која је то површина. РГЗ не сарађује са институтом Биосенс и није учествовала у активностима утврђивања површина која се не обрађују. У већини земаља ЕУ где је у употреби LPIS, користи се систем референтне парцеле. Референтна парцела је парцела која дефинише одређену површину на одређеној парцели. Може да се поклапа са целом катастарском парцелом, али не мора нужно да значи. То је ефективна површина која се користи у пољопривредној производњи. РГЗ је у обавези, према Закону о пољопривреди и руралном развоју, да Управи за аграрна плаћања обезбеди ортофото снимке на период од три године, за успостављање LPIS система.

Милош Петровић, директор Управе за ветерину је похвалио све припаднике ветеринарске струке који даноноћно раде на сузбијању афричке куге свиња. По његовим речима, до данас је на 1.872 газдинства, у 184 насељена места, на територији 45 општина и 14 управних округа потврђен 2.238 случај афричке куге свиња код домаћих свиња. У зараженим газдинствима извршена је еутаназија 31.417 свиња, од чега је 14.125 на фармама. Спроведене су све мере на зараженим газдинствима са завршном дезинфекцијом. У сврху клања за сопствене потребе до данас је на 2.208 газдинства заклано 5.511 свиња, а када је реч о газдинствима које су своје свиње упутиле на клање у кланицу, са 194 газдинства заклано је 23.377 свиња. Болест је одјављена у 28 жаришта, на подручју 10 општина. Сви ресурси са којима располаже Управа за ветерину, за нешкодљиво уклањање животиња, су ангажовани, тако да је ангажована и Енерго зелена која има дневне капацитете од 350 тона и Напредак Ћуприја која има капацитет од 20 до 30 тона нешкодљиве обраде еутаназираних животиња. МУП и Војска Србије спречили су већи број илегалних транспорта животиња и против свих лица који су починили прекршај биће поднета кривична пријава.

Ненад Будимовић, Привредна комора Србије, секретар Удружења за сточарство и прераду сточарских производа је истакао да је афричка куга свиња јака економска болест, без обзира што није опасна по људе и друге животиње. У Србији се не производи довољно свињског меса за сопствене потребе (85-90% довољности) и усмерени смо на увоз. У свету се годишње баци око 2,5 милијарди тона хране, а храна није доступна за преко 350 милиона људи. Наша сточарска производња се процењује на 180 милијарди динара, а од тога je производњa свиња и свињског меса 9,7%. Секторском анализом се дошло до податка да је за само седам месеци ове године увезено 18.000 тона свињског меса у вредности 60 милиона евра. У ЕУ је од јануара до јула цена свињског меса порасла за 37%. Процена је да 8 кланица које су препознате да имају линију за клање папкара, односно у овом случају свиња, на месечном нивоу закољу 85.000 комада, што је производња око 76.000 тона меса годишње. Прошле године смо произвели 300.000 тона свињског меса. За првих седам месеци ове године увезено је 176.900 комада прасади у вредности од 20 милиона евра. У јануару је живо прасе телесне масе до 50 кг коштало 87,17 евра, а у јулу 129 евра. Такође, 1,8 милиона комада свиња се закоље у кланицама на годишњем нивоу.

У дискусији су учествовали народни посланици: Маријан Ристичевић, Милија Милетић, Милован Јаковљевић, Ило Михајловски, Зоран Сандић, Дејан Игњатовић, Драган Јовановић, др Анна Орег и др Ненад Митровић.

Након расправе о тачкама дневног реда Одбор је једногласно (15 за) донео следећи:

З а к љ у ч а к

I

Одбор поздравља одлуку Министарства пољопривреде, шумарства и водопривреде и Управе за аграрна плаћања да је неопходно позвати пољопривреднике да у примереном року допуне пријаве у еАграру да би се површине, које су спорне на основу њихових процена, изузеле, јер систем провере LPIS није доступан Управи за аграрна плаћања. Убудуће би Управа за аграрна плаћања требала да има и користи такав систем којим би утврдила колики део површина се не користи од стране пољопривредника који пријављују парцеле. Што се тиче врсте усева на појединим парцелама, тешко је да пољопривредник зна бројеве катастарских парцела на њивама и да би убудуће приликом изјашњавања требали да у својим изјавама кажу у укупним површинама колико којих усева имају. Одбор сматра да је неопходно да се при утврђивању укупних необрађених делова површине толерише до 2% заузетих површина због путања атарских путева, каналских мрежа, живица по ободу парцела које служе за склањање дивљачи, а по узору на ЕУ.

Одбор препоручује да се више исплаћени износи из 2023. године урачунају и одбију у следећим исплатама подстицаја.

Пољопривредници треба благовремено да пријављују све промене које се тичу катастра.

II

Одбор препоручује Влади, Министарству пољопривреде, шумарства и водопривреде, Оперативном штабу и Управи за ветерину, да у сузбијању афричке куге свиња се стриктно поштују законски прописи, правилници и наредбе. Одбор, ради елиминисања узрока, препоручује да се дивље и домаће свиње из природе ставе под контролу.

III

Одбор препоручује Министарству пољопривреде, шумарства и водопривреде да реализација научно истраживачких пројеката убудуће буде транспарентна и без дискриминације удружења, чланова и пољопривредника.

Пошто других питања и предлога није било, седница је закључена у 14,10часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Бранка Златовић Маријан Ристичевић